
Ауыл мектебі алға шықты 
 
Ұлттық бірыңғай тестілеу облысымыздың сегіз, атап айтқанда, Ақжар, Айыртау, Мағжан Жұмабаев, Есіл, Ғабит Мүсірепов атындағы, Жамбыл, Тайынша аудандарында және М. Қозыбаев атындағы СҚМУ-де жаңа форматта өткізілді. Өңір мектептерінен түлеп ұшқан 3614 оқушының 2172-сі алдын ала дайындалған, қажетті құрал-жабдықтармен қамтамасыз етілген елу бір аудиторияда өздерінің он бір жыл бойы алған білімдерін сарапқа салды. ҰБТ өткізу пункттерінде орнатылған алпыс бес бейнебақылау қондырғысы мен жеті бейнетіркеу құралы тестілеудің әділ әрі ашық өтуін қадағалауға мүмкіндік беріп, құқық бұзушылық деңгейін төмендетуге айтарлықтай септігін тигізген.
 Сынақ тапсырған 2172 баланың 1995-і қажетті 50 ұпайды жинаса, қалған 177 түлек шекті балға қол жеткізе алмады. “Бұл былтырғы жылмен салыстырғанда төмен көрсеткіш. Оның негізгі себебін биылғы сынаққа енгізілген өзгерістермен, балалардың әлі де психологиялық тұрғыда дайын еместігімен байланыстыруға болады”, – деді Айдос Ағдарбекұлы. 
Сынақ кезінде белгіленген тәртіпті бұзып, емтиханнан шығарылған немесе тест нәтижесі жойылған оқушы кездеспеген. ҰБТ-да ең жоғары 140 балды ешкім ала алмаған. Петропавлдағы №1 лицейдің түлегі Нұрсан Валеев 134 балды еншіледі. Облыстық дарынды балаларға мамандандырылған білім мекемелерінің орташа көрсеткіші 83,8 балл болды. Жалпы орта білім беретін мектептер арасында Ғабит Мүсірепов атындағы аудан 80,40 ұпаймен көш бастады. Осылайша, ең жоғары орташа балды Петропавл қаласы (82,3) және Ғабит Мүсірепов атындағы (80,40), Уәлиханов (80,3) аудандары алды. “Бұл қала мен аудандардағы, әсіресе, облыс орталығынан шалғайдағы қазақ мектептері бар елді мекендердегі білім деңгейінің өскендігін көрсетеді”, – деді Айдос Мұқатаев. 
Шекті балды жинай алмағандар тамыз айының 19-24 аралығында өз білімдерін екінші мәрте сынап көреді. Тек олар бұл жолы жақсы нәтижелерге қол жеткізсе де, жоғары оқу орнының ақылы бөліміне ғана қабылданады. 

